- YONE
- ←
- 11
- →

11
Lasarasi homenego ogo
1 Bedani tanoni Meri ibu hagibuni Madala berearia agali mbira mini Lasarasi warago bo wini.✡ Lg 10.38-39 2 Meri ogoni ibugua Anduane Homogonaga geni weli baya taraore ngabime odo wialu howa ibunaga mandarime domene berenego ibunaga mbalini Lasarasi warago bo wini.✡ Md 26.7, Mg 14.3, Yo 12.3 3 Warago bo wiyagola ibu mbalini biago labome Yasu hearia bi lawia halu lalu, Anduane Homogo-o agali í̠ nenege biago warago bo nga, lalu lawia hene.✡ Yo 11.36
4 Ani layiyago hale howa Yasu ibugua lalu, Warago ogoni Lasarasi homelonaga ndo. Wali agalime Ngode Datagaliwabe mini yaraga helobi Ngode Datagaliwabe Igini mini yaraga helobi ogoninaga warago bo nga, lene.✡ Yo 9.3, 11.40
5 Yasuhanda Madabi ibu hagibunibi Lasarasibi gubalini ho haga hene. 6 Lasarasi warago bo nga layiyago hale howa Yasu ibu heagoriani horo kira ho hondo ho hene. 7 Ani buwa ibugua ibunaga talima piaga biaruhondo lalu, Ina Yudia dai bima, lene.
8 Ibunaga talima piaga biarume ibuhondo ladai bialu lalu, Lawai haga-o ayure dege agalime í̠ ege to̱le̱me bole biyagoha í̠ lone dai bule manda buwa larebe, lene.✡ Yo 8.59
9 Ani layagola Yasuhanda ladai bialu lalu, Horo mbirunaga ni tagira ibiragola howa aruma helo wá haabo haga ndobe. Horombeni agali ibagabu hayagua ibu dindi ogonaga wá kago de hendedago pilolene nawi.✡ Yo 9.4-5 10 Mbiraga agali ibuniha wá holene nawi howa ibagabu hayagua pilolene nga, lene.✡ Yo 12.35, 1 Yo 2.11 11 Yasuhanda ani lowa lalu, Ina hamene Lasarasi ibu padago i̱na pialu mo barila holebero, lene.✡ Md 9.24
12 Ibunaga talima piaga biarume ladai bialu lalu, Anduane Homogo-o ibu padayagua dabi holebira, lene.
13 Yasuhanda ibu tongolo miya manda buwa lenego tigua ibu u henene pada lalu layabe toba howa ani lene. 14 Ani layagola Yasuhanda tihondo tiga tiga lalu, Lasarasi homo tongolo miya. 15 Ina dindi taraha hemaria tongolo miyago tígua i̱hondo mini mbiraore wilimulonaga manda buwa turu ko. Ai ibu hora kagoria ma, lene.
16 Ani layagola Tomasa ibu ka̱i̱ mini Hono Palu ibugua talima piaga maruhondo lalu, Inabi ibu heba homami̱ya ma, lene.✡ Mg 14.31
Yasuhanda, Mo heya holenebi holene gahengebi tene i̱ kogoni, lenego ogo
17 Yasu anda ibiyagola Lasarasi horo tebiru hora ho hene lowa horo maneni anda ibini. 18 Yarusaleme howa Bedani polene hariga lunaga magi kilomida tebira ale wini.✡ Md 21.17 19 Yudia wali agali dewalime Meri Madala libu mbalini homayagonaga dugu bialu biraabo hayagola dara holene embeda helo bi lamule íbu ngoai hene.
20 Yasu ibira layago hale howa Meri andaga berelalu Mada ibu harigani lola hole pene. 21 Lola howa Madahanda Yasuhondo lalu, Anduane Homogo-o í̠ oali henedale i̱ mbalini nahomedale.✡ Yo 11.32 22 Áyubi í̠na Ngode Datagaliwabehondo mbira bia lariyagua ibugua bulebiraore manda bido, lene.✡ Yo 9.31
23 Yasuhanda ibuhondo lalu, Í̠ mbalini homayago heyulebira, lalu lamini.
24 Ani layagola Madahanda ibuhondo lalu, E̱ hamaro bulene horo harangi ibu mo heya holebira manda bido, lene.✡ Lg 14.14, Yo 5.29
25 Ani layagola Yasuhanda ibuhondo lalu, Mo heya holenebi holene gahengebi tene i̱ kogoni. Mbirali i̱hondo mini mbiraore wu henego homayaguabi ibu holebira.✡ Yo 6.35, Kl 3.4, 1 Yo 1.1-2, 5.10 26 Mbirali nahome kagome i̱hondo mini mbiraore wu kago ibu nahomolebira. Heneneore laralo manda buwa mini mbiraore ngebe, lene.✡ Yo 8.51
27 Ani layagola Madahanda ibuhondo lalu, E̱ Anduane Homogo-o í̠ Mbirali Dabo Helenego Ngode Datagaliwabe Igini dindini ibulebira lowinigoore ke manda buwa mini mbiraore wu bedo, lene.✡ Md 16.16, Yo 4.42, 6.14, 6.69
Yasu dugu binigo ogo
28 Ani lalu Mada dai buwa ibu hagibuni Meri hendore olowa lamialu lalu, Lawai haga biago ibuwa í̠ íbu layago pu, lene. 29 Ani layago hale howa Meri ibu abale heyalu Yasu hearia pene.✡ Yo 11.20 30 Yasu ibu tano anda íbu nabi wene Mada lola hayagoria dege hene. 31 Meri dugu biaabo hayagola dara holene embeda helo bi lamule wali agali ibiyarume ibu piyago hondowa hora hayagoria howa dugu bule pora manda buwa haruru pene.
32 Meri Yasu heagoria puwa ibunaga geha bulu paluwa ibuhondo lalu, Anduane Homogo-o í̠ oali henedale i̱ mbalini nahomedale, lene.✡ Yo 11.21
33 Merihandabi wali agali haruru ibiyarumebi dugu biai hayago de hondowa Yasu ibu miniha dara timbuni howa bu mini gengedai hene. 34 Gengedai howa lalu, Tígua ibu agoria hora kamibe, lene.
Tigua ladai bialu, Anduane Homogo-o hora kamago de handami̱ya ma, lene.
35 Hondo puwa Yasu ibubi dugu bini.✡ Lg 19.41 36 Dugu biyago hondowa wali agali biarume lalu, Lasarasi gubalini au ho heneda handa naberami, lene.
37 Marume lalu, Agali de kohe heagonaga de mo ngala hayadago Lasarasi homolilono ibugua mbira bibe naheyagola wahayadabe, lene.✡ Yo 9.6
Yasuhanda Lasarasi mo heya henego ogo
38 Yasu ibu bu mini gengedai howa Lasarasi hora heagoria pene. Egeandaha hora howa ege to̱le̱ mbirame mo hangai heago de hendene.✡ Md 27.60 39 Yasuhanda lalu, Ege to̱le̱ ogoni mo yabagi hadaba, lene.
Agali homayagonaga mbalini Madahanda ibuhondo lalu, Anduane Homogo-o áyu horo manenidago ngu timbuni bulebira, lene.
40 Ani layagola Yasuhanda ibuhondo lalu, Mini mbiraore wuwa bereyagua Ngode Datagaliwabenaga hongo taraore holene de hondolebere laru ndobe, lene.✡ Yo 11.4, 11.23-26 41 Tigua ege to̱le̱ biago mo yabagi hayagola Yasuhanda de handadaga howa lalu, Aba-o i̱naga bi hale ho kego ka̱i̱ laro. 42 Í̠na i̱naga bi hale haabo harili manda bu ko. Bi mbira larugo wali agali o karume hale helonaga laru. Ti hale howa í̠na i̱ pu leneda manda bialu i̱hondo mini mbiraore wilonaga laru, lene.✡ Yo 12.30 43 Ani lowa ibugua bi hongo howa lalu, Lasarasi tagira íbu, lene. 44 Ani layagola agali homene biago ibunaga gi ge denguibi dere kabu biaga aleme huba bu hora henego huba biaabo heaore tagira ibini. Ibiyagola Yasuhanda tihondo lalu, Ibu pelo hadape hadaba, lene.
Yasu homelo bole manda binigo ogo
(Madiu 26.1-5, Maga 14.1-2, Lugu 22.1-2)
45 Yu wali agali Meri bereria ibini biaru dewalime Yasuhanda biyago hondowa ibuhondo mini mbiraore wini.✡ Yo 4.48, 7.31 46 Marume Perisi agali hearia dai buwa Yasuhanda biyago lamini.✡ Lg 16.31 47 Lamiyagola Perisi agalibi loma binigo mo miaga haguane agalibi Yu wali agalinaga Ganisolobi hearume bi lole ngoai howa lalu, Agali ogoni ibugua agalime nabiagane ale dewa bialu kago iname agi bimabe. 48 Ibugua ogonidagua bialu helo waharimayagua wali agali bibahendeme ibuhondo mini mbiraore wiai holebira. Ani biragola Lomo agali ti ibuwa ina wali agalibi bo wahalu inanaga anda loma bia hene kagobi bo gialo paya bulebira, lene.
49 Ani lowa agali mbira mini Kaiabasa ibu mali ogoninginaga loma binigo mo miaga haguane timbuni henego ibugua lalu, Tí mini nawi kamigoni. 50 Ogodagua bulene nga manda bimi̱ya. Ina hameigini bibahende bo wahai holigo mbiralime homa holene karulape, lene.✡ Yo 18.14 51 Bi ogoni ibuninaga bi ndo lene. Ibu mali ogoninginaga loma binigo mo miaga haguane timbuni howa ibugua Yasuhanda Yu wali agali bibahende tinaga homa aribia holebiragonaga mbiwia halu lene.✡ Pig 50.20 52 Yu hameigini hangunaga ndo Ngode Datagaliwabenaga waneigini dindi bibahendeha hama pedaru tinagabi heba homa aribia howa mo mbiraore holebiragonaga lene.✡ Ais 49.6, Yo 10.16, 17.21, Eb 2.14-17, 1 Yo 2.2
53 Ani lowa tigua horo ogoningi howa Yasu homelo bo waholenaga lo manda bialu hene.✡ Yo 5.18 54 Ani lalu heago hondowa Yasu ibu Yudia dindini ha pani nahe ogoriani howa pialu dindi ko wali agali nahagaha kaware ngelowa Eberaimi tanoni ibunaga talima piagaru heba pu hene.✡ 2 Bit 13.19, Yo 4.1-4, 7.1
55 Pu heaha Yu wali agalime Bolangua Halu Penegonaga Horo kaware hayagola dewali tini dindi howa tomo ogoni nolenaga ala ti Ngode Datagaliwabe deni howa dodo nahe hole mana bulene winigo bule lowa Yarusaleme piai hene.✡ 2 Bit 30.17, Yo 2.13, 5.1, 6.4, Ab 21.26 56 Ti puwa Yasu hai bialu howa Anduane Homogonaga andaha ngoai halu tinihondo hale haga bialu, Horo ogoningi ibu ogoria ibulebadabe naibulebadabe, lo manda bialu hene.✡ Yo 7.11 57 Loma binigo mo miaga haguane hearubi Perisi agali hearubi tigua hongo howa lalu, Ibu karia mbiralime handarimiyagua iname ibu minu poloma̱ya langule ibalimu, lalu lamini.

- YONE
- ←
- 11
- →

✡11:1: Lg 10.38-39

✡11:2: Md 26.7, Mg 14.3, Yo 12.3

✡11:3: Yo 11.36

✡11:4: Yo 9.3, 11.40

✡11:8: Yo 8.59

✡11:9: Yo 9.4-5

✡11:10: Yo 12.35, 1 Yo 2.11

✡11:11: Md 9.24

✡11:16: Mg 14.31

✡11:18: Md 21.17

✡11:21: Yo 11.32

✡11:22: Yo 9.31

✡11:24: Lg 14.14, Yo 5.29

✡11:25: Yo 6.35, Kl 3.4, 1 Yo 1.1-2, 5.10

✡11:26: Yo 8.51

✡11:27: Md 16.16, Yo 4.42, 6.14, 6.69

✡11:29: Yo 11.20

✡11:32: Yo 11.21

✡11:35: Lg 19.41

✡11:37: Yo 9.6

✡11:38: Md 27.60

✡11:40: Yo 11.4, 11.23-26

✡11:42: Yo 12.30

✡11:45: Yo 4.48, 7.31

✡11:46: Lg 16.31

✡11:50: Yo 18.14

✡11:51: Pig 50.20

✡11:52: Ais 49.6, Yo 10.16, 17.21, Eb 2.14-17, 1 Yo 2.2

✡11:53: Yo 5.18

✡11:54: 2 Bit 13.19, Yo 4.1-4, 7.1

✡11:55: 2 Bit 30.17, Yo 2.13, 5.1, 6.4, Ab 21.26

✡11:56: Yo 7.11

© 1983, 1991, 2002 Bible Society of Papua New Guinea